奉和襲美太湖詩二十首：縹緲峰
左右皆跳岑，孤峰挺然起。因思縹緲稱，乃在虛無裡。清晨躋磴道，便是孱顏始。據石即更歌，遇泉還徙倚。花奇忽如薦，樹曲渾成幾。樂靜煙靄知，忘機猿狖喜。頻攀峻過鬥，末造平如砥。舉首閡青冥，回眸聊下視。高帆大於鳥，廣墠才類蟻。就此微茫中，爭先未嘗已。葛洪話剛氣，去地四千裡。苟能乘之遊，止若道路耳。吾將自峰頂，便可朝帝扆。盡欲活群生，不唯私一己。超騎明月蜍，複弄華星蕊。卻下蓬萊巔，重窺清淺水。身為大塊客，自號天隨子。他日向華陽，敲雲問名氏。